Barbara Mandušić, 7.c

RAD DJECE

05.03.2020, Zagreb

Često u sigurnosti svoje kuće i sa svim pogodnostima koje nam današnji život nudi ne razmišljamo da nije svima jednako dobro i da život nije uvijek bio ugodan. Ponekad se mi djeca bunimo jer nam roditelji zadaju razne zadatke, a to je zapravo prava sitnica u odnosu na ono što su radila djeca u prošlosti. Jeste li se ikada pitali kakva su bila dječja prava tijekom povijesti? Jeste li znali da su u 18. i 19. stoljeću djeca trebala raditi da bi mogla preživjeti? Ja to nisam znala, ali sam istraživala i ovo su neka od mojih saznanja. Nitko uopće ne razmišlja o ovome, ali tek sam sad shvatila kroz što su sve djeca u povijesti prošla da bi nama danas bilo dobro.

Krajem 18. i početkom 19. stoljeća djeca su morala raditi zbog teških životnih uvjeta. Njihovi roditelji su radili po cijele dane, ali nisu bili dovoljno plaćeni. Radili bi i više od dvanaest sati na dan, ali im ta zarada svejedno nije bila dovoljna za opstanak i prehranu njihovih obitelji. Zato su bili prisiljeni slati svoju djecu na rad kako bi preživjeli. Ponekad su radili kao pomoćno osoblje, a ponekad su radili iste poslove kao i odrasli. Djeca su zarađivala manje od odraslih; samo 10-20% od onoga što su zarađivali odrasli. Mislim da je bilo teško preživjeti sa samo dva penija na dan.

Kad bi majka radila po cijele dane, najstarije dijete se brinulo o kućanstvu i ostaloj mlađoj djeci. Mislim da je to previše odgovornosti za djecu.Da sam živjela u to vrijeme i da sam bila najstarija, mislim da se ne bih mogla brinuti o svemu. Nekad mi se čini da se jedva uspijevam brinuti o svom mlađem bratu.

S pojavom industrijske revolucije u 19. stoljeću, djeca su često radila jako teške poslove kao što je rad u rudnicima i tvornicama. Tamo su radili zbog male veličine njihovih tijela pa su se mogli zavući u uske prostore. U tvornicama su radili sa strojevima i tamo su im se, kao i rudnicima, često događale nesreće. U Engleskoj, dječaci su radili i kao dimnjačari. Bili su mali i mogli su se zavući u dimnjake, ali nisu imali nikakvu sigurnosnu opremu, te je i tamo dolazilo do nesreća. Djevojčice su često radile kao sluškinje. Rano su odlazile od kuće služiti u drugim bogatijim obiteljima i često se nisu više uopće vraćale svojim kućama.

Čak i danas djeca rade, uglavnom u manje razvijenim zemljama, a najviše u Africi i nekim dijelovima Azije. Jedna trećina djece koja rade imaju od pet do četrnaest godina, a druge dvije trećine su djeca od petnaest do sedamnaest godina. Naravno, poslovi nisu tako teški kao u 19. stoljeću, ali mislim da djeca ne bi trebala raditi nikakve poslove, nego bi trebala imati bezbrižno djetinjstvo i vrijeme za školovanje. U Turskoj djeca rade za male plaće u tvornicama H&M-a, također i u kompaniji Victoria's Secret i u puno drugih poznatih kompanija. UNICEF i druge svjetske poznate udruge pokušavaju smanjiti dječji rad, ali to nije dovoljno.

Ne razumijem kako želja za većom zaradom može opravdati činjenicu da se na rad u tvornicama ili bilo gdje drugdje šalju djeca od pet godina. To je jako nehumano. Kada djecu zaposliš kao odraslu osobu, oduzimaš im pravo na djetinjstvo i obrazovanje. Većina djece koja rade ne znaju ni čitati ni pisati. To je danas, u 21.stoljeću kada je tehnologija toliko napredovala potpuno neshvatljivo. Mislim da djeca mogu biti odgovorna i kad nisu prisiljena na rad. Mogu biti odgovorna prema svojim školskim obvezama, kućanskim poslovima ili brigom za mlađu braću i sestre ili kućne ljubimce. Nije mi drago da moji vršnjaci u manje razvijenim zemljama nemaju mogućnosti kao ja. Nadam se da će se u skoroj budućnosti to promijeniti.